Hof verwys 'verkragter' met flentertong vir psigiatriese waarneming | Netwerk24
Deur Mike Van Rooyen 14 Junie 2019 13:19
Die man met 'n gesplete tong nadat 'n dokter hom in die Pelonomi-hospitaal in Bloemfontein gebyt het, gaan vir psigiatriese waarneming opgeneem word.
Die 30-jarige man van Bronville by Welkom het Vrydag in die landdroshof in Bloemfontein op 'n aanklag van poging tot verkragting verskyn. Sy naam mag weens die seksuele aard van die klag teen hom, eers bekend gemaak word wanneer hy gepleit het.
Die man wat nou met 'n sleeptong praat, se verskyning in die hof spruit uit gebeure op 4 Junie toe hy na bewering 'n dokter in 'n roepkamer in die hospitaal probeer verkrag het.
Johan de Vries, vir die staat, het voor landdros Vuyelwa Mahamba gesê familie van die verdagte sê hy is geestelik ongesteld en word daarvoor behandel.
De Vries sê die staat wil ook 'n verslag oor die man se behandeling bekom.
Die man se regsverteenwoordiger het egter gesê in die kort onderhoude wat sy tot dusver met hom gevoer het, het hy geen teken van 'n sielkundige afwyking getoon nie. Hy kry wel epileptiese aanvalle.
Die hoofingang na die Pelonomi-hospitaal in Bloemfontein. Foto: Argief
Mahamba het sy verhoor tot later die maand uitgestel en hom vir waarneming na die Vrystaatse Psigiatriese Kompleks in Bloemfontein verwys.
Soos in sy hofverskyning 'n week gelede, het die man weer in Afrikaans gevra dat die tolk die uitsteldatum vir hom moet neerskryf want hy is bang hy vergeet.
Sy spraak het intussen baie verbeter, maar hy praat steeds effens mompelend met 'n sleeptong.
* Die 24-jarige interndokter was die aand glo besig om te rus toe iemand die aand aanhoudend aan die deur van die roepkamer klop.
Toe sy dit naderhand oopmaak en sien dit is 'n vreemdeling, het sy die deur glo probeer toedruk.
Na verneem word, is sy teen die vloer gegooi en 'n man het probeer om haar klere uit te trek.
In die stoeiery het hy haar glo probeer soen. Toe byt sy 'n stuk van sy tong af.
Die man het daarna weggehardloop en 'n stuk van sy tong en sy broek het net daar op die vloer agtergebly.